Line Barfod (EL), 2004-03-16:
Jeg vil også godt glæde mig over, at alle partier nu anerkender, at konfliktråd kan være et godt redskab blandt flere andre redskaber, og når vi får noget mere dokumentation for, at konfliktråd også kan bevirke, at der ikke er så mange gerningsmænd, der begår ny kriminalitet, kan vi forhåbentlig få Dansk Folkeparti til at stemme for forslaget.
Ellers må vi vente på, at vi får et valg, så der kommer et nyt flertal, der så kan gennemføre, at konfliktrådene bliver landsdækkende.
Jeg vil gerne citere fra konfliktrådsnyhedsbrevet, som vi har fået fra Det Kriminalpræventive Råd som bilag 2 på beslutningsforslaget, hvor der på side 13 nederst står: »Dette magiske lille ord undskyld, som, når det bliver sagt fra hjertet, kan flytte bjerge.« Jeg tror, det er vigtigt at holde fast i, at selvfølgelig er en del af formålet med konfliktråd, som andre har været inde på, at gerningsmanden bliver klar over konsekvenserne, men for os i Enhedslisten er det nok så meget den store betydning, et konfliktråd kan have for offeret.
Man får en undskyldning; man får måske nogle gange en forklaring fra gerningsmanden om, at han overhovedet ikke har tænkt over, at det var nogle mennesker, det gik ud over, da han begik indbrud i deres hus.
Han har kun tænkt, at han tog nogle ting, og at et forsikringsselskab skulle betale, men nu er det gået op for ham, at der er nogle mennesker, som måske er blevet bange for at bo i deres eget hus, og han får sagt
undskyld til de mennesker.
I andre sager får man andre forklaringer, hører om andre sider, som kan være vigtige.
Jeg håber, at vi under udvalgsarbejdet med dette forslag kan få en bedre uddybning af, hvad det er, konfliktråd går ud på, således at de retsordførere, der måtte være betænkelige ved konfliktråd, kan få en nærmere beskrivelse af, hvad der egentlig indgår.
Så har der været en del debat i forbindelse med politiforliget, og jeg skal bare gentage, hvad også andre har sagt, at det er et spørgsmål om den finansiering, der blev bragt på bordet fra regeringen, og som man overhovedet ikke var villig til at indgå i diskussioner om.
Til det vil jeg gerne sige, at fængselspræster gør et utrolig godt arbejde, men det, at fængselspræsten måske viderebringer et brev fra gerningsmanden og har snakket med gerningsmanden om offeret, er ikke det samme som det, der ligger i konfliktråd, hvor offer og gerningsmand direkte kan møde hinanden.
Derfor tror jeg, det er vigtigt, at vi får en nærmere uddybning i Retsudvalget og måske får en snak med nogle af dem, der har siddet som mæglere i konfliktråd for at høre, hvad det helt præcis går ud på, og få forståelse for, dels hvad ofrene får ud af, at de møder gerningsmanden direkte, bliver konfronteret med ham, dels hører fra gerningsmændene, hvad der ligger i, at de direkte bliver konfronteret med deres offer. Som det også fremgår af nogle af de beskrivelser, der er i nyhedsbrevet, kan det have betydning for, at de ikke går ud og gør det samme igen, og at de måske får lavet nogle aftaler med ofrene om, hvordan de fremover skal omgås, og hvad der fremover skal foregå.
Selvfølgelig kan fængselspræsten snakke med gerningsmanden og sende et brev videre til offeret, men det er bare ikke det samme som det, man kan i et konfliktråd.
Hvis man går ind og ser nogle af de mange eksempler, der er beskrevet i nyhedsbrevet, og hører nogle af de fortællinger, som de, der har siddet i konfliktrådene, og ofrene fortæller om, så er det noget andet, når man sidder over for hinanden.
I retten kommer man jo ikke til at snakke sammen på nogen som helst måde.
Offeret kan ikke stille spørgsmål til gerningsmanden hverken i retten, eller hvis man får et brev fra en fængselspræst.
Derfor er konfliktrådet noget andet, og noget som har stor værdi for offeret, noget som gør, at offeret kan få nogle forklaringer og komme af med sin vrede mod gerningsmanden og dermed kan komme videre i livet i stedet for måske at være virkelig bange i lang, lang tid fremover.
Jeg er enig i, at mange fængselspræster gør et stort arbejde, som også kan have betydning, det er bare noget andet end det, konfliktrådene går ud på.
I brevet fra Foreningen for konfliktmægling, bilag 5 til udvalgsarbejdet omkring det her
beslutningsforslag,
er der beskrevet et eksempel med nogle unge fra to forskellige grupper i lokalmiljøet, der har været oppe at slås til en fest, og det at de mødes i konfliktråd gør, at de kan få talt konflikten ned og kan forhindre, at den breder sig.
Det synes jeg er en utrolig positiv virkning, som det er svært at opnå, hvis det bare er en, der sidder og snakker med en fængselspræst, som sender et brev videre.
Derfor er konfliktråd noget andet og noget meget vigtigt at bruge som et blandt mange redskaber i vores forebyggelse af kriminalitet og i vores hjælp til ofrene.